钦定古今图书集成/明伦汇编/宫闱典/第114卷 > 张归霸
## 钦定古今图书集成/明伦汇编/宫闱典/第114卷 > 张归霸

按《五代史梁臣传》：“归霸，清河人也。末帝娶其女，是为
德妃。归霸少与其弟归弁俱从黄巢，巢败东走，归霸
兄弟乃降梁。秦宗权攻汴，归霸战数有功。张晊军赤冈，以骑兵挑战，矢中归霸，霸拔之，反以射贼，一发而
毙，夺其马而归。太祖从高丘望见，甚壮之，赏以金帛，
并以其马赐之，使以弓手五百人代湟中。太祖以骑”
数百为游兵，过晊栅，晊出兵追太祖，归霸发伏，杀晊
兵千人，夺马数十疋。太祖攻蔡州，蔡将萧颢急击太
祖营，归霸不暇请，与徐怀王分出东南壁门，合击败
之，太祖得拔营去。太祖攻兖、郓，取曹州，使归霸以兵
数千守之，与朱瑾逆战金乡，大败之，又破濮州。晋人
攻魏，归霸、从葛、从周救魏，战洹水，归霸擒克用子“落
落”以与魏人，又破刘仁恭于内黄，功出诸将右。光化
二年，权知邢州，迁莱州刺史，拜左卫上将军、曹州刺
史。开平元年，拜右龙虎统军、左骁卫上将军。二年，拜
河阳节度使，以疾卒。子汉杰，事末帝为显官，以张德
妃故用事。梁亡，唐庄宗入汴，遂族诛。弟归厚，字德坤，
为将善用弓槊，能以少击众。张晊屯赤冈，归厚与晊
独战阵前，晊惫而却，诸将乘之，晊遂大败。太祖大悦，
以为骑长。梁攻时溥，归厚以麾下先进九里山，遇徐
兵而战。梁故将陈璠叛在徐，归厚望见识之，瞋目大
骂，驰骑直往取之，矢中其左目。郴王友裕攻郓，屯濮
州，太祖从后至。友裕徙栅，与太祖相失，太祖卒与郓
兵遇，太祖登高望之，郓兵才千人，太祖与归厚以厅
子军直冲之，战已合，郓兵大至，归厚度不能支，以数
十骑卫太祖先还。归厚马中矢僵，乃持槊步斗。太祖
还军中，遣张筠驰骑第取之，以为必死矣。归厚体被
十馀箭，得筠马乃归。太祖见之，泣曰：“尔在，丧军何足
计乎！”使舁归宣武。迁右神武统军，历洺、晋、绛三州刺
史，与晋人屡战，未尝屈。乾化元年，拜镇国军节度使，
以疾卒。子汉卿、归弁为将，亦善战。开平初，为滑州长
剑指挥使。子汉融，梁亡，皆族诛。